Jou antwoorde help die versekeraar om te bepaal hoe groot die risiko is dat jy in die toekoms byvoorbeeld weens depressie nie sal kan werk nie.
Uitsluitings is voorvalle wat nie deur jou polis gedek word nie. Dit is gewoonlik vir toestande wat reeds ’n probleem is en ’n groot risiko vir toekomstige versekering inhou.
Met enkelbedragongeskiktheidsdekking word ’n kontantbedrag betaal as jy permanent ongeskik raak en gevolglik nie kan werk nie.
Inkomstebeskermingsdekking betaal ’n maandelikse inkomste uit as jy tydelik of permanent ongeskik raak. Omdat depressie daartoe kan lei dat iemand vir lang tye nie kan werk nie, is dit gewoonlik ’n uitsluiting op albei soorte polisse.
Dit beteken jy kan vir enige ander rede vir ongeskiktheidsdekking eis, soos as jy in ’n ongeluk verlam word en nie meer jou werk kan doen nie, maar nie as jy weens depressie nie kan werk nie.
As daar weens depressie ’n uitsluiting op jou polis is, kan dit in sommige gevalle hersien word. Dit is wanneer die toestand tydelik van aard of in reaksie op ’n situasie was, byvoorbeeld stresvolle werkomstandighede, ’n sterfte of nageboortelike depressie, sê Dave.
Hoe lank dit ’n uitsluiting is, hang van die polishouer se toestand en die versekeringsmaatskappy se reëls af.
Dit kan dan gebeur dat jy depressief is en daarvoor behandel word, maar dat dit nie ’n voortdurende toestand is nie. Sou jy in dié tyd vir ’n polis aansoek doen, kan versekeraars die depressie ’n uitsluiting maak.
Soms sal die uitsluitingsklousule sê dit is oor een of twee jaar hersienbaar, maar as daar geen so ’n bepaling is nie, kan jy die versekeraar enige tyd weer nader om die uitsluiting te hersien. Dan kan dit verwyder word.
As jy geldelik wil beplan vir ’n tyd wanneer jy weens depressie dalk nie sal kan werk nie, moet jy ’n finansiële raadgewer spreek. Dié kan jou ’n spaarplan help saamstel sodat jy in sulke tye geld het vir uitgawes. Jy kan dalk ook by jou werk betaalde siekteverlof neem.
Depressie is gewoonlik nie ’n uitsluiting op lewensdekking nie. Dit sal waarskynlik net ’n uitsluiting wees as iemand homself as gevolg daarvan al ernstig beseer of sy lewe probeer neem het.
Selfdood is oor die algemeen ’n tweejaar-uitsluiting op lewenspolisse. Dit beteken as die polishouer binne twee jaar nadat hy ’n lewensversekeringspolis uitgeneem het homself om die lewe bring, sal sy begunstigdes geen geld ontvang nie.
As die versekering jou mediese geskiedenis nagaan en agterkom jy het dié inligting weerhou, word dit beskou as nie-openbaarmaking, al hou dit nie regstreeks met jou eis verband nie. ’n Kans bestaan dat die versekering dan nie uitbetaal nie, al eis jy ook vir iets anders.
Dave sê versekeringsmaatskappye betaal verreweg die meeste eise uit, maar as hulle die eiser se mediese geskiedenis nagaan en agterkom hulle het nie die volle waarheid vertel nie, sal dit lol.
Versekeraars se produkte en voorwaardes verskil. Vra ’n finansiële raadgewer om die opsies vir jou te vergelyk.